2017. gada Noteikumi Nr.

Rīgā (prot. Nr.   .§)

**Noteikumi par sociālo pakalpojumu sniedzēju reģistrēšanu**

Izdoti saskaņā ar

[Sociālo pakalpojumu un sociālās palīdzības likuma](http://likumi.lv/ta/id/68488-socialo-pakalpojumu-un-socialas-palidzibas-likums)

[17.panta](http://likumi.lv/ta/id/68488-socialo-pakalpojumu-un-socialas-palidzibas-likums#p17) otro daļu

**I. Vispārīgie jautājumi**

1. Noteikumi nosaka:
   1. kritērijus sociālo pakalpojumu sniedzēju reģistrēšanai Sociālo pakalpojumu sniedzēju reģistrā (turpmāk – reģistrs);
   2. reģistrā iekļaujamo informāciju un reģistrēšanas kārtību;

1.3. nosacījumus izslēgšanai no reģistra.

1. Reģistrs ir valsts informācijas sistēmas „Valsts sociālās politikas monitoringa informācijas sistēma” sastāvdaļa, kuras pārzinis ir Labklājības ministrija (turpmāk – ministrija).
2. Reģistrā reģistrē valsts un pašvaldību iestādes, fiziskas un juridiskas personas to filiāles un struktūrvienības (turpmāk – pakalpojumu sniedzējs), kuras sniedz [Sociālo pakalpojumu un sociālās palīdzības likumā](http://likumi.lv/ta/id/68488-socialo-pakalpojumu-un-socialas-palidzibas-likums) noteiktos sociālos pakalpojumus.
3. Pakalpojumu sniedzēju reģistrē reģistrā uz pieciem gadiem.

**II. Kritēriji pakalpojumu sniedzēja reģistrēšanai reģistrā un reģistrēšanas kārtība**

1. Ja pakalpojumu sniedzējs vai tā struktūrvienība sniedz dažādu veidu sociālos pakalpojumus, katru pakalpojumu reģistrē kā atsevišķu pakalpojumu sniedzēju.
2. Ja pakalpojumu sniedzējam ir vairākas faktiskās pakalpojumu sniegšanas adreses (pakalpojumu sniedzēja struktūrvienības vai filiāles atrodas dažādās vietās), katru pakalpojumu sniegšanas vietu reģistrē kā atsevišķu pakalpojumu sniedzēju.
3. Ja sociālā darba pakalpojuma sniedzējiem (pašvaldību sociālie dienesti) ir attālinātie klientu apkalpošanas punkti, kuros tiek nodrošināta klientu pieņemšana, kā pakalpojumu sniedzēju reģistrē sociālā darba pakalpojuma sniegšanas pamat vietu, reģistrā norādot arī katra attālinātā klientu apkalpošanas punkta adresi.
4. Lai reģistrētu pakalpojumu sniedzēju, tā vadītājs vai viņa pilnvarota persona ministrijā iesniedz iesniegumu pakalpojumu sniedzēja reģistrēšanai (turpmāk - iesniegums) ([1.pielikums](http://likumi.lv/doc.php?id=184208#piel2)), pievienojot iesniegumam šo noteikumu 1.pielikumā minētajā veidlapā noteiktos dokumentus. Aizpildot iesnieguma veidlapu, ievēro šādus nosacījumus:
   1. veidlapas 7.1.apakšpunktu un 12.punktu drīkst neaizpildīt;
   2. veidlapas 7.2.apakšpunktā norāda pakalpojumu sniegšanai paredzēto speciālistu sarakstu un skaitu;

8.3. veidlapas 7.3.apakšpunktā drīkst iesniegt tikai pakalpojumu sniedzēja paredzēto organizatorisko struktūru.

1. Ja pakalpojumu sniedzējs saskaņā ar šo noteikumu [8.punktu](https://likumi.lv/doc.php?id=184208#p8) ir iesniedzis daļēji aizpildītu iesniegumu, pakalpojumu sniedzējam ir pienākums sešu mēnešu laikā pēc lēmuma pieņemšanas par pakalpojumu sniedzēja reģistrēšanu uzsākt pakalpojumu sniegšanu un mēnesi pirms uzsākšanas informēt par to ministriju, un iesniegt pilnībā aizpildītu iesniegumu ([1.pielikums](https://likumi.lv/doc.php?id=184208#piel2)).
2. Citas pakalpojumu sniedzēja reģistrēšanai nepieciešamās ziņas, kas ir valsts institūciju rīcībā, ministrija iegūst un pārbauda patstāvīgi.
3. Ja pakalpojuma sniedzējs nav iesniedzis visas reģistrēšanai nepieciešamās ziņas vai tās ir nepilnīgas, ministrija rakstiski pieprasa pakalpojumu sniedzējam papildu informāciju vai dokumentus un nosaka termiņu to iesniegšanai.
4. Ja pakalpojumu sniedzējs sniedz vairākus reģistrējamus sociālos pakalpojumus, ministrija izvērtē atsevišķi katru pakalpojumu. Ja attiecīgajam sociālā pakalpojuma veidam sociālo pakalpojumu sniegšanas jomu regulējošajos normatīvajos aktos nav noteiktas īpašas prasības, ministrija izvērtē tikai pakalpojumu sniedzēja darbības atbilstību vispārīgām prasībām.
5. Mēneša laikā pēc visu šo noteikumu [8.punktā](http://likumi.lv/doc.php?id=184208#p8) minēto dokumentu saņemšanas ministrija izvērtē pakalpojuma sniedzēja atbilstību Sociālo pakalpojumu un sociālās palīdzības likumā un normatīvajos aktos par prasībām sociālo pakalpojumu sniedzējiem noteiktajām prasībām un pieņem vienu no šādiem lēmumiem:
   1. lēmumu par pakalpojuma sniedzēja reģistrāciju, izdarot attiecīgu ierakstu reģistrā;
   2. lēmumu par atteikumu reģistrēt pakalpojumu sniedzēju šo noteikumu 16.punktā noteiktajos gadījumos un nosūta lēmumu pakalpojumu sniedzējam.
6. Ministrija pieņem lēmumu par reģistrācijas atlikšanu uz laiku līdz četriem mēnešiem, norādot termiņu, kādā precizējami iesniegtie dokumenti vai sniegtās ziņas, ja:
   1. nav iesniegts iesniegums vai visi dokumenti, kas norādīti iesniegumā;
   2. iesniegtie dokumenti nav aizpildīti atbilstoši šo noteikumu prasībām vai pakalpojumu sniedzēja statūtos vai nolikumā nav norādīts, ka pakalpojumu sniedzējs sniedz iesniegumā minētos pakalpojumus;
   3. ministrijai rodas pamatotas šaubas par sniegtās informācijas patiesumu.
7. . Pakalpojumu sniedzēja vadītājs vai viņa pilnvarota persona var iesniegt pamatotu lūgumu pagarināt ministrijas noteikto dokumentu vai ziņu iesniegšanas termiņu.
8. Ministrija lēmumu par atteikumu reģistrēt pakalpojumu sniedzēju pieņem, ja:
   1. pakalpojums nav sociālais pakalpojums [Sociālo pakalpojumu un sociālās palīdzības likuma izpratnē](http://likumi.lv/ta/id/68488-socialo-pakalpojumu-un-socialas-palidzibas-likums);
   2. noteiktajā termiņā nav iesniegti papildu informācijas pieprasījumā vai lēmumā par reģistrācijas atlikšanu norādītie dokumenti un ziņas vai pakalpojumu sniedzēja pamatots lūgums pagarināt dokumentu iesniegšanas termiņu;
   3. sniegtas nepatiesas ziņas;
   4. pakalpojumu sniedzējs neatbilst prasībām, kas noteiktas normatīvajos aktos, nenodrošinot prasību sociālo pakalpojumu sniedzējiem, ugunsdrošības, darba aizsardzības un higiēnas prasību ievērošanu.
9. Pirms lēmuma pieņemšanas par pakalpojumu sniedzēja reģistrēšanu ministrijai ir tiesības veikt pārbaudi pie pakalpojumu sniedzēja par attiecināmo prasību nodrošināšanu.
10. Pēc pakalpojumu sniedzēja pieprasījuma (ja tas norādīts iesniegumā) ministrija nosūta pakalpojumu sniedzējam lēmumu un reģistrācijas apliecību. Apliecība derīga, kamēr pakalpojumu sniedzējs iekļauts sociālo pakalpojumu sniedzēju reģistrā.

**III. Reģistrā iekļaujamā informācija**

1. Par pakalpojumu sniedzēju, reģistrā ieraksta šādas ziņas:
   1. reģistrācijas numurs un datums;
   2. pakalpojumu sniedzēja nosaukums;
   3. juridiskā adrese un faktiskā adrese;
   4. pakalpojumu sniedzēja juridiskais statuss;
   5. tālruņa numurs, elektroniskā pasta adrese, mājaslapas adrese internetā (ja tāda ir);
   6. pakalpojumu sniedzēja vienotais reģistrācijas numurs, bet, ja pakalpojumu sniedzējs ir struktūrvienība vai filiāle, – tās privātpersonas, valsts iestādes, pašvaldības vai citas institūcijas, kura izveidojusi struktūrvienību vai filiāli, vienotais reģistrācijas numurs;
   7. sociālā pakalpojuma sniegšanas forma;
   8. sniedzamais sociālais pakalpojums;
   9. klientu grupa pēc vecuma un dzimuma;
   10. klientu grupa, kurai tiek sniegts sociālais pakalpojums;
   11. vispārīga informācija par pakalpojumu sniedzēju (norāda klientu skaitu, kam tiks nodrošināts pakalpojums; informācija par telpām);
   12. pakalpojumu sniedzēja vadītāja vārds, uzvārds un amats;
   13. ja pakalpojumu sniedzējs ir struktūrvienība vai filiāle, – tās privātpersonas, valsts iestādes, pašvaldības vai citas institūcijas, kura to izveidojusi, vadītāja vārds, uzvārds un amats.
2. Papildus ministrija reģistrā ieraksta pakalpojumu sniedzējam piešķirto vienu vai vairākus reģistrācijas kodus, kurus veido atbilstoši šādām prasībām:
   1. koda pirmā daļa ir saskaņā ar Latvijas Republikas Administratīvo teritoriju un teritoriālo vienību klasifikatoru (ATVK) administratīvajai teritorijai un teritoriālajai vienībai piešķirtais kods (septiņas zīmes);
   2. koda otrā daļa ir saskaņā ar Preču statistisko klasifikāciju pa saimniecības nozarēm (CPA) piešķirtais kods;
   3. koda trešā daļa ir pakalpojumu sniedzēja kods atbilstoši šo noteikumu [3.pielikumam](http://likumi.lv/doc.php?id=184208#piel3).
3. Ministrija reģistrēto pakalpojumu sniedzēju sarakstu publicē ministrijas tīmekļa vietnē internetā (<http://www.lm.gov.lv>). Sarakstā norāda šo noteikumu 19.punktā minēto informāciju, izņemot 19.11., 19.13.apakšpunktā norādīto informāciju.
4. Ministrija mājaslapā (<http://www.lm.gov.lv>) publicē pakalpojumu sniedzēju sarakstu, kuri ir, izslēgti no reģistra. No reģistra izslēgtajiem pakalpojumu sniedzējiem sarakstā norāda:
   1. pakalpojumu sniedzēja nosaukumu un reģistrācijas numuru;
   2. pakalpojumu sniedzēja juridisko statusu;
   3. pakalpojumu sniedzēja vai sniegtā sociālā pakalpojuma izslēgšanas datumu un izslēgšanas pamatojumu.

**IV. Pakalpojumu sniegšanas apturēšana un pakalpojumu sniedzēja izslēgšana no reģistra**

1. Ja pakalpojumu sniedzējs iesniedz ministrijai iesniegumu par pakalpojuma sniegšanas apturēšanu, ministrija 14 darbdienu laikā pieņem lēmumu par pakalpojuma sniedzēja darbības apturēšanu uz laiku, kādu norādījis pakalpojumu sniedzējs, bet ne ilgāku par sešiem mēnešiem, veicot reģistrā attiecīgu ierakstu.
2. Pēc pakalpojumu sniedzēja iesnieguma par pakalpojuma sniegšanas atsākšanu saņemšanas ministrija veic izmaiņas reģistrā, mainot ierakstu no “darbība apturēta” uz ierakstu “sniedz pakalpojumu”.
3. Ministrija pieņem lēmumu par pakalpojumu sniedzēja izslēgšanu no reģistra, ja:
   1. saņemts pakalpojumu sniedzēja rakstisks iesniegums par izslēgšanu no reģistra;
   2. pakalpojumu sniedzējs ir izbeidzis darbību;
   3. pakalpojumu sniedzējs neatbilst prasībām, nenodrošinot prasību sociālo pakalpojumu sniedzējiem, ugunsdrošības, darba aizsardzības un higiēnas prasību ievērošanu, vai ir administratīvi sodīts par neatbilstību prasībām sociālo pakalpojumu sniedzējam un nav novērsis konstatētās nepilnības ministrijas noteiktajā termiņā;
   4. ir stājies spēkā tiesas lēmums par pakalpojumu sniedzēja saimnieciskās darbības apturēšanu, izbeigšanu vai maksātnespēju;
   5. ministrija konstatējusi, ka pakalpojumu sniedzējs sniedzis nepatiesas ziņas;
   6. pakalpojumu sniedzējs pēc darbības apturēšanas šo noteikumu 23.punktā noteiktajā termiņā nav sniedzis ziņas par pakalpojuma sniegšanas atjaunošanu;
   7. pakalpojumu sniedzējs nav iesniedzis 31.punktā norādītos dokumentus un ziņas par pakalpojumu sniegšanu.
4. Ministrija lēmumu par pakalpojumu sniedzēja izslēgšanu no reģistra pieņem mēneša laikā no dienas, kad ministrijai ir kļuvis zināms par šo noteikumu 25.punktā minēto faktu iestāšanos.
5. Ja pakalpojumu sniedzējs izslēgts no reģistra, pakalpojumu sniedzēja vadītājam vai viņa pilnvarotai personai ir pienākums iepriekš izsniegto apliecību nodot ministrijā, ja šī apliecība bija izsniegta.
6. Reģistrētā pakalpojumu sniedzēja vadītājam vai pilnvarotai personai ir pienākums 10 darbdienu laikā informēt ministriju par darbības apturēšanu, izbeigšanu vai izmaiņām pakalpojumu organizēšanā un sniegšanā, iesniedzot iesniegumu par izmaiņām un izmaiņu apliecinošus dokumentus.
7. Ministrija izvērtē šo noteikumu [28.punktā](http://likumi.lv/doc.php?id=184208#p17) minētos dokumentus. Ja pakalpojumu sniedzējam mainījusies faktiskā adrese, juridiskais statuss, nosaukums, klientu skaits, klientu grupa, klienti pēc vecuma un dzimuma, ministrija 14 darbdienu laikā pieņem lēmumu, par izmaiņu reģistrēšanu reģistrā, izdarot tajā attiecīgu ierakstu.
8. Ja ir mainījusies pakalpojumu sniedzēja juridiskā adrese, tālruņa numurs, elektroniskā pasta adrese, mājaslapas adrese internetā (ja tāda ir) vai pakalpojumu sniedzēja vadītājs ministrija izdara atbilstošas izmaiņas reģistrā.
9. Pēc piecu gadu termiņa notecēšanas pakalpojumu sniedzējam, kurš turpina nodrošināt reģistrā reģistrēto pakalpojumu, ir pienākums iesniegt ministrijai iesniegumu pakalpojumu sniedzēja pārreģistrēšanai (2.pielikums), pievienojot iesniegumam šo noteikumu 2.pielikumā minētajā veidlapā noteiktos dokumentus.

**V. Noslēguma jautājumi**

1. Pakalpojumu sniedzēji, kuri reģistrā reģistrēti līdz 2017.gada 30.jūnijam, ziņu aktualizēšanai un pārreģistrācijai reģistrā šo noteikumu 33.punktā noteiktajā termiņā iesniedz ministrijā šo noteikumu 2.pielikumā minēto iesniegumu, pievienojot 2.pielikumā minētajā veidlapā noteiktos dokumentus.
2. Pakalpojumu sniedzēju pārreģistrēšanu ministrija veic līdz 2022.gada 31.decembrim šādā termiņā:
   1. pakalpojumu sniedzējus, kuri reģistrēti līdz 2010.gada 31.decembrim, pārreģistrē laika periodā no 2018.gada 1.janvāra līdz 2018.gada 31.decembrim;
   2. pakalpojumu sniedzējus, kuri reģistrēti 2011.gadā, pārreģistrē laika periodā no 2019.gada 1.janvāra līdz 2019.gada 31.decembrim;
   3. pakalpojumu sniedzējus, kuri reģistrēti 2012.gadā, pārreģistrē laika periodā no 2020.gada 1.janvāra līdz 2020.gada 31.decembrim;
   4. pakalpojumu sniedzējus, kuri reģistrēti 2013.gadā, pārreģistrē laika periodā no 2021.gada 1.janvāra līdz 2021.gada 31.decembrim;
   5. pakalpojumu sniedzējus, kuri reģistrēti no 2014.gada 1.janvāra līdz šo noteikumu spēkā stāšanās dienai, pārreģistrē laika periodā no 2022.gada 1.janvāra līdz 2022.gada 31.decembrim.
3. Atzīt par spēku zaudējušiem Ministru kabineta 2008.gada 20.novembra noteikumus Nr.951 “Kārtība, kādā sociālo pakalpojumu sniedzējs tiek reģistrēts sociālo pakalpojumu sniedzēju reģistrā un izslēgts no tā” (Latvijas Vēstnesis, 2008, 183.nr.; 2010, 12. 128.nr.).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2006.gada 12.decembra Direktīvas [2006/123/EK](http://eur-lex.europa.eu/eli/dir/2006/123/oj/?locale=LV) par pakalpojumiem iekšējā tirgū.

Ministru prezidents M. Kučinskis

Labklājības ministrs J. Reirs

21.04.2017., 11.30

1532

D.Stankēviča

67782955, [diana.stankevica@lm.gov.lv](mailto:diana.stankevica@lm.gov.lv)